(Návrh) 

Zákon

z ... 2008,

ktorým sa mení a dopĺňa zákon č. 757/2004 Z. z. o súdoch a o zmene a doplnení niektorých zákonov a o zmene a doplnení niektorých zákonov 

Národná rada Slovenskej republiky sa uzniesla na tomto zákone: 

Čl. I 

Zákon č. 757/2004 Z. z. o súdoch a o zmene a doplnení niektorých zákonov sa mení a dopĺňa takto:

1. V § 2 odsek 3 znie: 	
„(3) Súd rozhoduje o tom, či vec predložená súdu patrí do právomoci súdu. Súd nemôže vysloviť, že vec nepatrí do právomoci súdu, ak ju nemôže postúpiť na konanie a rozhodnutie inému orgánu verejnej moci.“. 

2. § 12 sa dopĺňa odsekmi 4 a 5, ktoré znejú:
„(4) Predseda súdu je povinný zvolať plénum, ak o to písomne požiada najmenej tretina sudcov alebo nadpolovičná väčšina všetkých členov sudcovskej rady s návrhom programu rokovania.

(5) Ak predseda súdu nezvolá plénum do 10 dní od doručenia písomnej žiadosti podľa odseku 4, zvolá ho predseda sudcovskej rady alebo podpredseda sudcovskej rady tohto súdu; na súde, kde sudcovská rada nie je zvolená, zvolá v tomto prípade plénum iný sudca, ktorý je funkčne najstarší.“. 

3. § 15 sa vypúšťa. 

4. V § 17 ods. 4 sa v písmene b) vypúšťajú slová „predsedov grémií alebo“. 

5. V § 17 ods. 6 sa na konci pripája táto veta: „Kolégium krajského súdu sa aspoň dvakrát ročne stretáva na poradách so sudcami okresných súdov v obvode príslušného krajského súdu, a to podľa prevažujúceho obsahu ich rozhodovacej činnosti.“. 

6. § 21 sa dopĺňa odsekom 5, ktorý znie: 
„(5) Predseda kolégia najvyššieho súdu môže poveriť vykonávaním niektorých úloh podľa odseku 4 niektorého z členov tohto kolégia.“. 

7. § 28 sa vypúšťa. 

8. V § 37 ods. 4 sa vypúšťajú slová „tak, aby sa uskutočnilo“. 

9. V § 37 ods. 5 sa v písmene a) čiarka na konci nahrádza bodkočiarkou a pripájajú sa tieto slová: „ak sudcovská rada nezvolí člena alebo členov výberovej komisie, určí tohto člena alebo členov na požiadanie predsedu krajského súdu kolégium predsedov sudcovských rád súdu, v obvode ktorého sa uskutočňuje výberové konanie,“. 

10. V § 37 ods. 7 sa vypúšťajú slová „tak, aby sa uskutočnilo“. 

11. V § 37 ods. 8 sa vypúšťajú slová „tak, aby sa uskutočnilo“. 

12. V § 38 ods. 5 sa na konci bodka nahrádza čiarkou a pripájajú sa slová „alebo z iných závažných dôvodov.“.

13. V § 39 odseky 1 a 2 znejú:
„(1) Predsedu súdu v čase jeho neprítomnosti alebo keď funkcia predsedu súdu nie je obsadená, zastupuje v rozsahu jeho práv a povinností podpredseda súdu. Predseda súdu môže poveriť aj v iných prípadoch podpredsedu súdu, aby ho zastupoval v rozsahu jeho práv a povinností. Na súdoch s počtom sudcov vyšším ako 30 pôsobia dvaja podpredsedovia súdu; rozsah zastupovania určí predseda súdu.

(2) Ak funkcia podpredsedu súdu nie je obsadená alebo v prípade dlhodobej neprítomnosti podpredsedu súdu presahujúcej šesť týždňov, môže predseda súdu poveriť ktoréhokoľvek sudcu príslušného súdu vykonávaním niektorých úkonov patriacich do pôsobnosti predsedu súdu.“. 

14. V § 45 ods. 1 posledná veta znie: „Ak nie je sudcovská rada zvolená, pôsobnosť sudcovskej rady vykonáva plénum súdu.“. 

15. V § 45 ods. 2 sa v prvej vete slová „15 členov“ nahrádzajú slovami „deväť členov“ a v druhej vete sa za slovo „volí“ vkladajú slová „a odvoláva“. 

16. V § 45 ods. 3 sa za slová „o voľbách“ vkladajú slová „a odvolávaní“. 

17. V § 45 ods. 4 sa na konci pripája táto veta: „Plénum okresného súdu, na ktorom nie je zvolená sudcovská rada, si volí a odvoláva zástupcu pléna súdu, ktorý vykonáva pôsobnosť predsedu sudcovskej rady.“. 

18. V § 45 ods. 7 sa za písmeno h) vkladá nové písmeno i), ktoré znie: 
„i) na požiadanie predsedu súdu zaujíma stanoviská vo veciach patriacich do pôsobnosti predsedu súdu,“.

Doterajšie písmeno i) sa označuje ako písmeno j).

19. § 46 ods. 3 sa dopĺňa písmenami d) a e), ktoré znejú:
„d) uplynutím funkčného obdobia,
e) odvolaním podľa § 45 ods. 2.“. 

20. V § 46 sa vypúšťa odsek 5. 

21. V § 48 ods. 1 prvá veta znie: „Kolégium predsedov sudcovských rád sa zriaďuje na krajskom súde a skladá sa z predsedu sudcovskej rady krajského súdu, predsedov sudcovských rád okresných súdov v obvode tohto krajského súdu a zástupcov pléna okresných súdov v obvode tohto krajského súdu podľa § 45 ods. 4 druhá veta.“.
22. V § 48 ods. 2 písmeno d) znie: 
„d) navrhovať člena výberovej komisie na výberové konanie na funkciu sudcu a na výberové konanie na postup na súd vyššieho stupňa a voliť člena výberovej komisie na výberové konanie na funkciu predsedu krajského súdu,“. 

23. V § 48 ods. 2 sa za písmeno e) vkladá nové písmeno f), ktoré znie:
„f) na požiadanie predsedu súdu zaujímať stanoviská vo veciach patriacich do pôsobnosti predsedu súdu,“.

Doterajšie písmeno f) sa označuje ako písmeno g).

24. V § 50 ods. 2 sa v písmene i) vypúšťajú slová „grémií a“. 

25. V § 50 ods. 2 písmeno j) znie: 
„j) spôsob poverovania notárov úkonmi v konaní o dedičstve a ich zastupovanie,16) (ďalej len „notársky rozvrh“),“. 

26. V § 51 ods. 1 sa za slovom „samosudcom“ čiarka nahrádza slovom „a“ a vypúšťajú sa slová „a notárom“.

27. V § 51 ods. 1 sa na konci pripája táto veta: „Predseda súdu v rozvrhu práce určí rozsah, v akom sa predseda a členovia revízneho oddelenia podieľajú na výkone súdnictva tak, aby mohli plniť povinnosti spojené s výkonom tejto funkcie.“. 

28. V § 51 ods. 2 sa za slovom „samosudcom“ čiarka nahrádza slovom „alebo“ a vypúšťajú sa slová „alebo notárov“.  

29. § 51 sa dopĺňa odsekom 10, ktorý znie: 
„(10) Notársky rozvrh môže byť založený na 
a)	obvodovom systéme, ktorý delí obvod okresného súdu na počet obvodov rovnajúci sa počtu notárskych úradov v obvode tohto súdu,
b)	časovom systéme, podľa ktorého sú notári poverovaní úkonmi v konaní o dedičstve v závislosti od času smrti poručiteľa v rámci kalendárneho roku,
c)	kombinácii systémov podľa písmen a) a b).“.  

30. V § 52 ods. 1 sa na konci pripája táto veta: „Pri tvorbe rozvrhu práce predseda súdu ďalej dbá na pravidelné obmieňanie zloženia senátov, a to spravidla každé dva roky.“.  

31. V § 52 ods. 2 posledná veta znie: „Predseda súdu môže poveriť predsedu kolégia, aby prerokoval návrh rozvrhu práce so sudcami príslušného kolégia; povinnosť podľa prvej vety sa v tomto prípade neuplatňuje.“. 

32. Za § 52 sa vkladá § 52a, ktorý znie: 

„§ 52a

(1) Notárska komora Slovenskej republiky (ďalej len „notárska komora“) predloží najneskôr do 30. septembra kalendárneho roka predsedovi príslušného krajského súdu a predsedom okresných súdov návrh notárskeho rozvrhu. 

(2) Predsedovia okresných  súdov  oznámia  svoje  stanovisko k návrhu  notárskeho rozvrhu najneskôr do 31. októbra kalendárneho roka predsedovi príslušného krajského súdu.

(3) Predseda krajského súdu vydá notársky rozvrh najneskôr do 10. decembra  kalendárneho roka a zašle ho všetkým predsedom okresných súdov a prezídiu komory.

(4) Ak v priebehu kalendárneho roka dôjde k zrušeniu alebo zriadeniu notárskeho úradu, notárska komora  predloží najneskôr do 15 dní odo dňa zriadenia alebo zrušenia notárskeho úradu predsedovi príslušného krajského súdu a predsedovi okresného súdu, v obvode ktorého sa zriadil alebo zrušil notársky úrad, návrh na zmenu notárskeho rozvrhu. 

(5) Predseda okresného súdu podľa odseku 4 oznámi  svoje stanovisko k návrhu  zmeny notárskeho rozvrhu najneskôr do 20 dní odo dňa jeho predloženia.

(6) Predseda krajského súdu vydá rozhodnutie o zmene notárskeho rozvrhu najneskôr do 30 dní od predloženia návrhu na jeho zmenu.“. 

33. V § 53 sa vypúšťa odsek 2. 

Doterajšie odseky 3 a 4 sa označujú ako odseky 2 a 3. 

34. V § 53 ods. 2 sa na konci pripája táto veta: „Sudcovia, súdni úradníci a zamestnanci súdu sú povinní postupovať v súlade s opatreniami predsedu súdu uloženými podľa prechádzajúcej vety.“. 

35. V § 53 sa vypúšťa odsek 3. 

36. V § 55 ods. 5 sa za slová „z vlastného podnetu“ vkladajú slová „alebo na návrh predsedu okresného súdu“.

37. V § 57 ods. 4 sa vypúšťa posledná veta. 

38. V § 57 ods. 5 sa vypúšťa posledná veta. 

39. V § 71 ods. 1 písm. a) prvý bod znie: 
„1. určuje počty sudcov a ostatných zamestnancov súdov a voľné miesta sudcov; na vojenských súdoch určuje počet sudcov po dohode s ministerstvom obrany Slovenskej republiky (ďalej len „ministerstvo obrany“),“. 

40. § 72 ods. 1 sa dopĺňa písmenom e), ktoré znie:
„e) vykonáva previerky vybavovania a prešetrovania vybavovania sťažností predsedami okresných súdov, krajských súdov, Špeciálneho súdu a vojenských súdov podľa tohto zákona.“. 

41. V § 72 ods. 2 sa slová „podľa odseku 1 písm. b), c) a d)“ nahrádzajú slovami „podľa odseku 1 písm. b) až e)“. 

42. V § 73 odseky 2 a 3 znejú: 
„(2) Výkon úloh podľa odseku 1 môže ministerstvo v potrebnom rozsahu preniesť na krajské súdy; ustanovenia § 71 ods. 1 písm. d) prvý a tretí bod tým nie sú dotknuté. 

(3) Výkon úloh prenesených podľa odseku 2 zabezpečuje príslušný organizačný útvar krajského súdu, a to pre tento krajský súd a všetky okresné súdy v obvode tohto krajského súdu.“. 

43. V § 74 ods. 1 sa za písmeno a) vkladá nové písmeno b), ktoré znie: 
„b) zabezpečuje riadenie osobného úradu,“.  

Doterajšie písmená b) až f) sa označujú ako písmená c) až g). 

44. V § 74 sa odsek 3 dopĺňa písmenom e), ktoré znie:
„e) riadi organizačné útvary krajského súdu uvedené v § 73 ods. 3.“.  

45. V § 78 ods. 1 sa vypúšťa písmeno a).

Doterajšie písmená b) až k) sa označujú ako písmená a) až j). 

46. § 86 znie: 

„§ 86

(1) Ministerstvo a najvyšší súd predkladajú súdnej rade východiská pre tvorbu rozpočtu verejnej správy a návrh rozpočtu v lehotách stanovených podľa § 85 tak, aby súdna rada mohla v zákonom stanovenej lehote zaujať k východiskám a k návrhu rozpočtu súdnictva stanovisko, ktoré sa pripája k návrhu na rokovanie vlády. Súdna rada súčasne predloží svoje stanovisko k východiskám štátneho rozpočtu a návrhu rozpočtu súdnictva aj Národnej rade Slovenskej republiky. 

(2) Ak dospela súdna rada k názoru, že východiská rozpočtu a návrh rozpočtu súdov nezodpovedá reálnym potrebám súdnictva, požiada o prerokovanie návrhu východísk a návrhu rozpočtu súdov s ministerstvom financií.“

47. V § 92 ods. 2 sa vypúšťa písmeno d). 

Doterajšie písmená e) a f) sa označujú ako písmená d) a e).

48. V § 92 ods. 2 sa vypúšťa písmeno e). 

49. § 99 a 100 vrátane nadpisu znejú: 

„Prechodné ustanovenia k úpravám účinným od 1. januára 2009

§ 99

(1) Notárska komora vypracuje a predloží prvý návrh notárskeho rozvrhu na rok 2009 podľa tohto zákona predsedom krajských súdov a predsedom okresných súdov najneskôr do 31. januára 2009. Predsedovia okresných súdov oznámia svoje stanovisko k tomuto návrhu najneskôr do 28. februára 2009 a predsedovia krajských súdov vydajú prvé notárske rozvrhy podľa tohto zákona najneskôr do 31. marca 2009. 

(2) Do vydania prvého notárskeho rozvrhu podľa odseku 1 sa veci prideľujú notárom podľa predpisov účinných do 31. decembra 2008.

§ 100

Všetky práva a povinnosti vyplývajúce z pracovnoprávnych vzťahov, štátnozamestnaneckých vzťahov a iných právnych vzťahov osôb vykonávajúcich činnosti podľa § 73 k 31. decembru 2008 v organizačných útvaroch ministerstva zriadených na krajských súdoch podľa doterajších predpisov prechádzajú k 1. januáru 2009 na krajské súdy.“.

50. Poznámka pod čiarou k odkazu 45 sa vypúšťa. 

51. § 101 sa vypúšťa. 

52. Za § 102 sa vkladá § 102a, ktorý vrátane nadpisu znie: 

„§ 102a
Zrušovacie ustanovenie účinné od 1. januára 2009

Zrušuje sa vyhláška Ministerstva spravodlivosti Slovenskej republiky č. 413/2006 
Z. z. o pravidlách určovania miest sudcov a voľných miest sudcov na súdoch.“.

Čl. II

Zákon č. 385/2000 Z. z. o sudcoch a prísediacich a o zmene a doplnení niektorých zákonov v znení zákona č. 185/2002 Z. z., zákona č. 670/2002 Z. z., zákona č. 426/2003 Z. z., zákona č. 458/ 2003 Z. z., zákona č. 462/2003 Z. z., zákona č. 505/2003 Z. z., zákona č. 514/2003 Z. z., zákona č. 548/2003 Z. z., zákona č. 267/2004 Z. z., zákona č. 403/2004 Z. z., zákona č. 530/2004 Z. z., zákona č. 586/2004 Z. z., zákona č. 609/2004 Z. z., zákona č. 757/2004 Z. z., zákona č. 122/2005 a zákona č. 622/2005 Z. z. sa mení a dopĺňa takto:

1. V § 5 ods.1 písm. a) sa vypúšťajú slová „v deň vymenovania“.

2. V § 5 ods. 1 písmeno b) znie: 
„b) má vysokoškolské vzdelanie druhého stupňa v študijnom odbore právo získané na vysokej škole v Slovenskej republike alebo má uznaný diplom o vysokoškolskom právnickom vzdelaní druhého stupňa vydaný zahraničnou vysokou školou,2)

Poznámka pod čiarou k odkazu 2 znie: 
„2) § 53 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov.“.

3. Poznámka pod čiarou k odkazu 3 sa vypúšťa.

4. Poznámka pod čiarou k odkazu 4 znie: 
„4) § 16 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov.“. 

5. V § 5 sa odsek 1 dopĺňa písmenom h), ktoré znie: 
„h) súhlasí s vymenovaním do funkcie sudcu a s pridelením na vopred určený súd; súhlas musí mať písomnú formu.“.

6. Poznámka pod čiarou k odkazu 4a znie: 
„4a) Zákon č. 586/2003 Z. z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov, zákon Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov, zákon Národnej rady Slovenskej republiky č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov, zákon č. 154/2001 Z. z. o prokurátoroch a právnych čakateľoch prokuratúry v znení neskorších predpisov.“. 

7. V § 7 sa vypúšťajú slová „a ktorá súhlasí so svojím vymenovaním za sudcu a s pridelením na vopred určený súd.“.

8. § 11 vrátane nadpisu znie: 

„§ 11
Pridelenie sudcu

(1) Sudcu prideľuje na výkon funkcie na určitý okresný súd s jeho predchádzajúcim súhlasom súdna rada 
a) 	na návrh ministra, ak sa miesto sudcu obsadzuje justičným čakateľom,
b) 	v ostatných prípadoch na základe výsledkov výberového konania, ktoré jej oznámi minister. 

(2) Pridelenie sudcu je účinné dňom jeho vymenovania.“.

9. V § 12 odsek 2 znie:
„(2) Na Špeciálny súd možno dočasne prideliť len sudcu, ktorý je podľa vyjadrenia Národného bezpečnostného úradu podľa osobitného zákona5a) oprávnený oboznamovať sa s utajovanými skutočnosťami stupňa utajenia Prísne tajné. Táto podmienka platí rovnako na sudcu preloženého na Špeciálny súd, ako aj na sudcu, ktorý rozhoduje o opravnom prostriedku proti rozhodnutiu Špeciálneho súdu.

Poznámka pod čiarou k odkazu  5a znie: 
„5a) § 15 zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov.“.

10. V § 12 odsek 4 znie: 
„(4) Dočasné pridelenie sudcu nesmie presahovať jeden rok v období troch rokov.“. 

11. V § 12a ods. 1 prvá veta znie: „Na dobu výkonu funkcie predsedu súdu na súde nižšieho stupňa alebo súde toho istého stupňa súdna rada dočasne pridelí sudcu, ktorý bol do tejto funkcie vymenovaný podľa osobitného zákona,5b) a to s jeho predchádzajúcim súhlasom; na takéto dočasné pridelenie sa nevzťahuje § 12 ods. 4.“. 

12. V § 12a ods. 2 sa bodkočiarka nahrádza bodkou a zvyšok vety sa vypúšťa.
13. § 13 vrátane nadpisu znie: 

„§ 13
Stáž sudcu

(1) Sudca, ak s tým súhlasí, môže vykonávať stáž 
a)	na ústrednom orgáne štátnej správy súdov, v Kancelárii Súdnej rady Slovenskej republiky alebo na inštitúcii, ktorá zabezpečuje vzdelávanie sudcov,
b)	ako súdny poradca6) na Ústavnom súde Slovenskej republiky,
c)	v Kancelárii prezidenta Slovenskej republiky, v Kancelárii Národnej rady Slovenskej republiky a na Úrade vlády Slovenskej republiky.

 	(2) Sudca počas stáže podľa odseku 1 písm. a) a c) nemôže vykonávať funkciu sudcu. Stáž podľa odseku 1 sa považuje za výkon funkcie sudcu.

 (3) O stáži sudcu rozhoduje minister po prerokovaní s predsedom súdu, na ktorom sudca pôsobí. O stáži sudcu v Kancelárii súdnej rady Slovenskej republiky rozhoduje súdna rada po vyjadrení ministra a po prerokovaní s predsedom súdu, na ktorom sudca pôsobí.

(4) Stáž sudcu nesmie presahovať dva roky v období troch rokov; v odôvodnených prípadoch možno stáž predĺžiť o ďalšie dva roky.

(5) Ustanovenia tohto zákona o dočasnom pridelení sudcu sa použijú primerane aj na stáž sudcu.“

14. V § 14 ods. 1 sa za slovo „súhlasom“ vkladá čiarka a pripájajú sa slová „na jeho žiadosť“.

15. Poznámka pod čiarou k odkazu 7 znie: 
„7) Zákon č. 757/2004 Z. z. o súdoch a o zmene a doplnení niektorých zákonov v znení zákona č. .../2008 Z. z.“.

16. V § 14 odsek 2 znie: 
„(2) Na krajský súd možno preložiť len sudcu, ktorý dovŕšil vek 35 rokov. Na Špeciálny súd možno preložiť len sudcu, ktorý dovŕšil vek 35 rokov a spĺňa podmienku podľa § 12 ods. 2. Na Najvyšší súd Slovenskej republiky (ďalej len „najvyšší súd“) možno preložiť len sudcu, ktorý dovŕšil vek 40 rokov.“.  

17. V § 15 sa vypúšťa odsek 2. 

Doterajšie odseky 3 až 5 sa označujú ako odseky 2 až 4. 

18. V § 15 odsek 2 znie: 
„(2) Predsedu kolégia vymenúva predseda súdu po prejednaní so sudcami príslušného kolégia.“. 

19. V § 15 odsek 4 znie: 
„(4) Predseda kolégia a predseda senátu nie sú predstaviteľmi správy súdov.“. 

20. V § 16 sa vypúšťa odsek 2. 

Doterajšie odseky 3 až 6 sa označujú ako odseky 2 až 5. 

21. V § 16 odsek 2 znie:
„(2) Na návrh najmenej piatich členov kolégia alebo aj bez tohto návrhu rozhoduje o odvolaní predsedu kolégia predseda súdu.“. 

22. V § 17 sa vypúšťa písmeno g). 

Doterajšie písmená h) až j) sa označujú ako písmená g) až i).

23. V § 18 ods. 3 prvá veta znie: „Ak sú dôvody na odvolanie z funkcie sudcu podľa odseku 1, súdna rada predloží prezidentovi návrh na odvolanie sudcu. Ak sú dôvody na odvolanie z funkcie sudcu podľa odseku 2, súdna rada môže predložiť prezidentovi návrh na odvolanie sudcu. Ak sú dôvody na odvolanie z funkcie sudcu podľa odseku 2, minister oznámi túto skutočnosť súdnej rade.“.  

24. § 22 znie: 

„§ 22

(1) Sudca, ktorý je trestne stíhaný za úmyselný trestný čin alebo proti ktorému sa vedie disciplinárne konanie za čin, za ktorý môže byť odvolaný z funkcie sudcu, môže mať až do právoplatného skončenia súdneho alebo disciplinárneho konania a prípadne naň nadväzujúceho rozhodnutia prezidenta o odvolaní z funkcie sudcu dočasne pozastavený výkon funkcie sudcu. 

	(2) O dočasnom pozastavení výkonu funkcie sudcu rozhoduje
a)	súdna rada, ak ide o predsedu najvyššieho súdu, podpredsedu najvyššieho súdu a sudcu najvyššieho súdu,
b)	minister v ostatných prípadoch.

	(3) Výkon funkcie predsedu najvyššieho súdu, podpredsedu najvyššieho súdu a sudcu najvyššieho súdu sa dočasne pozastavuje, ak minister podá súdnej rade návrh na dočasné pozastavenie výkonu funkcie predsedu najvyššieho súdu, podpredsedu najvyššieho súdu a sudcu najvyššieho súdu a súdna rada do 60 dní odo dňa doručenia návrhu ministra nerozhodne, že s dočasným pozastavením výkonu funkcie predsedu najvyššieho súdu, podpredsedu najvyššieho súdu a sudcu najvyššieho súdu nesúhlasí.
 
 (4) Dočasné pozastavenie výkonu funkcie sudcu môže trvať u sudcu, ktorý je trestne stíhaný, najviac tri roky, a u sudcu, ktorý je disciplinárne stíhaný, najviac dva roky. Ak sa trestné stíhanie alebo disciplinárne konanie neskončí v uvedenej lehote, môže ten, kto rozhodol o dočasnom pozastavení výkonu funkcie sudcu, predĺžiť toto dočasné pozastavenie na nevyhnutný čas, a to aj opakovane. Celkový čas dočasného pozastavenia výkonu funkcie sudcu však nesmie presiahnuť päť rokov.

(5) Súdna rada môže rozhodnutie o dočasnom pozastavení výkonu funkcie sudcu zrušiť, a to na návrh dotknutého sudcu. O návrhu rozhodne súdna rada najneskôr do 60 dní od doručenia návrhu. O opakovanom návrhu na zrušenie dočasného pozastavenia výkonu funkcie sudcu je súdna rada povinná rozhodnúť vždy najneskôr po štyroch mesiacoch od rozhodnutia, ktorým nebolo vyhovené predchádzajúcej žiadosti sudcu o zrušenie dočasného pozastavenia výkonu funkcie sudcu.

(6) Rozhodnutie o dočasnom pozastavení výkonu funkcie sudcu podľa ods. 2 písm. b) môže zrušiť aj minister, a to aj bez návrhu. Minister môže znovu rozhodnúť o dočasnom pozastavení výkonu funkcie sudcu, ak predtým rozhodol o zrušení dočasného pozastavenia výkonu funkcie sudcu.

	(7) Sudca, ktorému je dočasne pozastavený výkon funkcie, má odo dňa pozastavenia nárok na plat vo výške 30% základného platu. Takto poskytnutý plat sa zvyšuje o 10% základného platu na každé vyživované dieťa, najviac však do výšky 50% základného platu. Počas dočasného pozastavenia výkonu funkcie sudcu sa sudca nesmie zdržiavať na pracovisku s výnimkou času nevyhnutného na uplatňovanie nárokov sudcu vo vzťahu k jeho osobnému úradu.
 
	(8) Dočasné pozastavenie výkonu funkcie sudcu zaniká dňom právoplatnosti uznesenia o zastavení trestného stíhania, rozsudku alebo rozhodnutia disciplinárneho súdu; to neplatí, ak bolo konanie, pre ktoré bol sudcovi dočasne pozastavený výkon funkcie, úmyselným trestným činom, za ktorý bol právoplatne odsúdený, alebo ak bolo sudcovi za konanie, pre ktoré mu bol dočasne pozastavený výkon funkcie sudcu, uložené disciplinárne opatrenie odvolanie z funkcie sudcu. Sudca je povinný o týchto okolnostiach neodkladne informovať súdnu radu.

(9) Ak dočasné pozastavenie výkonu funkcie sudcu zanikne podľa odseku 8, doplatí sa sudcovi rozdiel, o ktorý bol jeho funkčný plat skrátený. Ak je dočasné pozastavenie výkonu funkcie zrušené podľa odseku 5 alebo 6, alebo ak sa dočasné pozastavenie výkonu funkcie sudcu skončí uplynutím lehoty podľa odseku 4, doplatí sa sudcovi rozdiel platu po právoplatnosti rozhodnutia podľa odseku 8; to neplatí, ak bolo konanie, pre ktoré bol sudcovi dočasne pozastavený výkon funkcie, úmyselným trestným činom, za ktorý bol právoplatne odsúdený, alebo ak bolo sudcovi za konanie, pre ktoré mu bol dočasne pozastavený výkon funkcie sudcu, uložené disciplinárne opatrenie odvolanie z funkcie sudcu.“

25. V § 24 ods. 5 sa za slovo „päť“ dopĺňajú slová „po sebe nasledujúcich“.

26. V § 24 ods. 7 sa slovo „pridelený“ nahrádza slovom „preložený“.

27. V § 24 ods. 8 sa slovo „pridelený“ nahrádza slovom „preložený“.

28. Poznámka pod čiarou k odkazu 8 sa vypúšťa.

29. Poznámka pod čiarou k odkazu 9 znie: 
„9) § 34 zákona č. 757/2004 Z. z.“.

30. V § 25 ods. 4 sa v prvej vete slovo „alebo“ nahrádza čiarkou a na konci sa pripájajú slová „alebo dočasne pridelený podľa § 12a“. 

31. Poznámka pod čiarou k odkazu 10 znie: 
„10) § 45 a 46 zákona č. 757/2004 Z. z. v znení zákona č. .../2008 Z. z.“.

32. V § 27 ods. 1 sa vypúšťa písmeno a). 

Doterajšie písmená b) až d) sa označujú ako písmená a) až c). 

33. V § 27 ods. 1 písmeno a) znie: 
„a) vždy v súvislosti s výberovým konaním; to neplatí v prípade uchádzača o postup na súd vyššieho stupňa, kedy postačuje predložiť výberovej komisii (§ 29 ods. 2) hodnotenie nie staršie ako jeden rok,“.  

34. V § 27 ods. 2 úvodná veta znie: „Sudcu hodnotí predseda súdu, na ktorý bol sudca pridelený alebo preložený najmä na základe“

35. V § 27 sa odsek 2 dopĺňa písmenom e), ktoré znie: 
„e)  zistenia zo správy o výsledku revízie vykonanej na súde, na ktorom hodnotený sudca vykonáva svoju funkciu.“.

36. V § 27 odseky 3 až 7 znejú: 
„(3) Predsedu súdu hodnotí predseda príslušného súdu vyššieho stupňa.

(4) Prieskum podľa odseku 2 písm. a) vykoná komisia určená príslušným kolégiom predsedov sudcovských rád.

(5) Sudca má právo sa k hodnoteniu vyjadriť a žiadať o jeho doplnenie alebo spresnenie v lehote 15 dní od jeho doručenia. Ak predseda súdu jeho námietkam nevyhovie, rozhodne o námietkach sudcovská rada. O námietkach predsedu súdu proti hodnoteniu podľa odseku 3 rozhodne sudcovská rada príslušného súdu vyššieho stupňa.

(6) Ak ide o hodnotenie v súvislosti s výberovým konaním na súd vyššieho stupňa, členmi prieskumnej komisie podľa odseku 2 písm. a) sú najmenej dvaja sudcovia súdu vyššieho stupňa, ktorých určí kolégium predsedov sudcovských rád.“.

(7) Výkon funkcie ministra spravodlivosti, štátneho tajomníka ministerstva spravodlivosti Slovenskej republiky, vedúceho služobného úradu ministerstva spravodlivosti Slovenskej republiky, predsedu súdu, podpredsedu súdu, predsedu kolégia, sudcu disciplinárneho súdu, člena oddelenia vnútornej revízie, člena súdnej rady, člena sudcovskej rady a činnosť sudcu vykonávajúceho stáž podľa osobitného predpisu sa pri hodnotení sudcu započítava do výkonu súdnictva.“.

37. V § 28 odseky 1 a 2 znejú: 
„(1) Voľné miesto sudcu7) na okresnom súde sa obsadzuje bez výberového konania justičným čakateľom vykonávajúcim stálu štátnu službu na tomto súde, ktorému skončila prípravná prax justičného čakateľ a ktorý spĺňa predpoklady na vymenovanie za sudcu podľa tohto zákona. Ak voľné miesto sudcu nemožno takto obsadiť, vyhlási predseda krajského súdu, v obvode ktorého je určené voľné miesto sudcu, výberové konanie, na ktorom sa môžu zúčastniť justiční čakatelia, ktorým skončila prípravná prax justičného čakateľa a ktorí spĺňajú predpoklady na vymenovanie za sudcu podľa tohto zákona. 

(2) Ak voľné miesto sudcu nemožno obsadiť postupom podľa odseku 1, vyhlási predseda krajského súdu, v obvode ktorého je určené voľné miesto sudcu, výberové konanie, na ktorom sa môže zúčastniť ten, kto má odbornú justičnú skúšku alebo inú skúšku uznanú podľa § 5 ods. 3 za odbornú justičnú skúšku alebo ktorému bola odborná justičná skúška odpustená (§ 5 ods. 3). Výberové konanie sa vyhlasuje verejne, najmenej 30 dní vopred“.  

38. § 29 znie: 

„§ 29

(1) Výberové konanie uskutočňuje päťčlenná výberová komisia. Členov výberovej komisie vymenúva predseda súdu podľa § 28 ods. 1 a 2 vždy po vyhlásení výberového konania; jedného člena výberovej komisie vymenúva na návrh sudcovskej rady súdu, pre ktorý je určené voľné miesto sudcu, jedného na návrh príslušného kolégia predsedov sudcovských rád, jedného na návrh súdnej rady a jedného na návrh ministerstva. Piatym členom výberovej komisie je predseda súdu, pre ktorý je určené voľné miesto sudcu, alebo ním poverený sudca. Členovia výberovej komisie volia spomedzi seba predsedu komisie. Výberová komisia je uznášaniaschopná, ak sa hlasovania zúčastnia aspoň štyria jej členovia. Jej rozhodnutie je platné, ak zaň hlasovali aspoň traja jej členovia.

(2) Výberové konanie na postup na súd vyššieho stupňa vyhlasuje predseda súdu, na ktorom je voľné funkčné miesto sudcu. Výberové konanie uskutočňuje výberová komisia zložená podľa odseku 1; piatym členom výberovej komisie je predseda súdu, na ktorom je vyhlásené výberové konanie, alebo ním poverený sudca. Výberová komisia pri rozhodovaní prihliada na vyjadrenie sudcovskej rady súdu, na ktorom vykonáva uchádzač o postup na súd vyššieho stupňa svoju funkciu, a príslušnej sudcovskej rady súdu, na ktorom je vyhlásené výberové konanie.“.

39. Poznámka pod čiarou k odkazu 11 znie: 
„11) Čl. 4 ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z.“. 

40. V § 30 odsek 7 znie: 
„(7) Sudca je povinný prehlbovať si svoje odborné vedomosti a využívať ponúknuté možnosti na vzdelávanie organizované Justičnou akadémiou. Sudca je povinný prispievať svojimi skúsenosťami a schopnosťami pri odbornej príprave justičných čakateľov,  funkčne mladších sudcov a ďalších zamestnancov súdov, ak tomu nebráni plnenie jeho povinností pri výkone súdnictva.“. 

41. Poznámka pod čiarou k odkazu 11aa znie: 
„11aa) Zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení zákona č. 309/2007 Z. z.“.

42. § 30 sa dopĺňa odsekom 13, ktorý znie: 
„(13) Sudca je povinný na vyzvanie predsedu súdu alebo predsedu príslušného súdu vyššieho stupňa podrobiť sa dychovej skúške na určenie objemového percenta alkoholu v krvi alebo lekárskemu odberu a vyšetreniu krvi alebo iného biologického materiálu, ak je podozrenie, že sudca je pod vplyvom alkoholu, omamnej alebo psychotropnej látky. Ak sa sudca odmietne podrobiť takejto skúške alebo vyšetreniu, má sa za to, že je pod vplyvom alkoholu, omamnej alebo psychotropnej látky.“.

43. V § 31 ods. 1 sa slová „k 31. marcu kalendárneho roka osobnému úrad“ nahrádzajú slovami „do 31. marca každého kalendárneho roka súdnej rade“.
44. V § 31 ods. 2 písm. b) sa vypúšťajú slová „vyhlásenie podáva,“.

45. Poznámka pod čiarou k odkazu 14 znie: 
„14) Ústavný zákon č. 357/2004 Z. z.“. 

46. § 32 a 33 vrátane nadpisov znejú: 

„§ 32
Majetkové priznanie

(1) Sudca je povinný počas celého obdobia výkonu funkcie sudcu písomne deklarovať svoje majetkové pomery a majetkové pomery osôb uvedených v odseku 3
a)	podľa stavu ku dňu, keď sa ujal výkonu funkcie sudcu, a to do 30 dní od tohto dňa,  
b)	podľa stavu ku dňu, keď sa opätovne ujal výkonu funkcie sudcu po skončení prerušenia výkonu funkcie sudcu alebo po skončení, zrušení alebo zániku dočasného pozastavenia výkonu funkcie sudcu, a to do 30 dní od tohto dňa,  
c)	podľa stavu k 31. decembru každého kalendárneho roka výkonu funkcie sudcu, a to do 31. marca nasledujúceho kalendárneho roka.

(2) Majetkovými pomermi sa rozumie 
a)	vlastníctvo nehnuteľnosti vrátane vlastníctva bytu,
b)	vlastníctvo hnuteľnej veci, majetkového práva alebo inej majetkovej hodnoty alebo existencia záväzku, ktorého predmetom je peňažné plnenie, ak ich cena alebo hodnota presahuje 12-násobok priemernej nominálnej mesačnej mzdy zamestnanca v hospodárstve Slovenskej republiky za predchádzajúci kalendárny rok, alebo ak ich cena alebo hodnota v súhrne presahuje 24-násobok priemernej nominálnej mesačnej mzdy zamestnanca v hospodárstve Slovenskej republiky za predchádzajúci kalendárny rok.

(3) Majetkové priznanie podľa odseku 1 obsahuje osobné údaje sudcu a jeho manžela v rozsahu titul, meno, priezvisko a adresa trvalého pobytu, ako aj osobné údaje neplnoletých detí, ktoré so sudcom žijú v spoločnej domácnosti v rozsahu meno a priezvisko. Majetkové priznanie ďalej obsahuje údaje o právnom dôvode a o dátume nadobudnutia, pri hnuteľných veciach, majetkových právach a iných majetkových hodnotách aj o cene ich obstarania, pri bezodplatnom nadobudnutí odhad ich ceny, pri vlastnom zhotovení hnuteľnej veci údaj o výdavkoch na jej zhotovenie. 

(4) Za manžela na účely tohto zákona sa považuje aj osoba žijúca v druhovskom pomere so sudcom, pokiaľ spolu trvale žijú v spoločnej domácnosti.13)

(5) Súčasťou majetkového priznania je aj čestné vyhlásenie sudcu, že nemá vedomosť o takých príjmoch osôb žijúcich s ním v domácnosti, ktoré možno považovať za nezdanené príjmy alebo za príjmy z nestatočných zdrojov.

(6) Majetkové priznanie podľa odsekov 1  až 5 sa podáva predsedovi súdnej rady, ktorý zabezpečí jeho vyhodnotenie v súdnej rade na účely zistenia prírastku majetku sudcu a jeho uchovávanie.

(7) Ustanoveniami odsekov 1 až 6 nie je dotknutá deklaračná povinnosť predsedu a podpredsedu najvyššieho súdu podľa osobitného predpisu. 14)
(8) Vyhlásenie podľa § 31 ods. 1, oznámenie podľa § 31 ods. 3 a majetkové priznanie zverejňuje súdna rada na voľne prístupnej internetovej stránke v súlade s ochranou osobných údajov podľa osobitného zákona.14a) Zverejnenie sa nevzťahuje na údaje o majetkových pomeroch a osobné údaje manžela a neplnoletých detí, ktoré žijú so sudcom v domácnosti, ak sudca nedal k tomu súhlas. Nezverejňujú sa také údaje o majetkových pomeroch sudcu, ktoré by umožnili identifikáciu nehnuteľných alebo hnuteľných vecí.

§ 33
Konanie vo veciach písomného vyhlásenia sudcu a majetkového priznania sudcu

(1) Ak sudca nepodá včas písomné vyhlásenie podľa § 31 alebo majetkové priznanie podľa § 32, vyzve ho predseda súdnej rady, aby splnil túto povinnosť dodatočne, najneskôr však v lehote 30 dní. 

(2) Súdna rada preskúma úplnosť písomného vyhlásenia a majetkového priznania a v prípade potreby vyzve sudcu, aby ich v lehote najviac 30 dní v potrebnom rozsahu spresnil alebo doplnil.

(3) Ak sa na základe vyhodnotenia majetkového priznania podľa § 32 ods. 6 zistia u sudcu majetkové prírastky, ktoré zjavne presahujú súhrn jeho platových pomerov a iných vyčíslených príjmov [§ 31 ods. 2 písm. c)], sudca je povinný na základe výzvy predsedu súdnej rady vysvetliť alebo preukázať ich pôvod. Súdna rada môže tiež vyzvať sudcu, aby predložil potvrdenie o podanom daňovom priznaní k dani z príjmov fyzických osôb alebo doklad preukazujúci príjmy sudcu alebo nadobudnutie majetku a jeho hodnotu. Na splnenie týchto povinností určí predseda súdnej rady sudcovi primeranú lehotu, ktorá nesmie byť dlhšia ako 60 dní. 

(4) Ak sudca nesplní niektorú z povinností uvedených v odsekoch 1 až 3, súdna rada môže podať návrh na začatie disciplinárneho konania. Rovnako môže súdna rada postupovať, ak nepovažuje splnenie preukaznej povinnosti podľa odseku 3 za dostatočné a má dôvodné pochybnosti o statočnosti pôvodu majetkového prírastku sudcu alebo o hodnovernosti ním preukazovaných skutočností týkajúcich sa pôvodu majetkového prírastku.“.

Poznámka pod čiarou k odkazu 13 znie: 
„13) § 115 Občianskeho zákonníka.“.

47. Poznámka pod čiarou k odkazu 11a sa vypúšťa. 

48. V § 34 odsek 6 znie: 
„(6) Sudca má právo v odôvodnených prípadoch na zabezpečenie ochrany svojej osoby, ochrany blízkych osôb15a) a ochrany svojho obydlia, ak o to požiada predsedu súdu; takisto má v odôvodnených prípadoch právo na bezplatné poskytnutie primeraných prostriedkov na zabezpečenie ochrany alebo náhrady nákladov takej ochrany. Minister vnútra Slovenskej republiky na základe žiadosti predsedu príslušného súdu vydá rozhodnutie o bezplatnom zaistení bezpečnosti osôb a obydlia Policajným zborom.“.

Poznámka pod čiarou k odkazu 15a znie: 
„15a) § 116 Občianskeho zákonníka.“.

49. Poznámka pod čiarou k odkazu 14b znie: 
„14b) § 50 a 51 zákona č. 757/2004 Z. z. v znení zákona č. .../2008.“. 

50. V § 41 odsek 1 znie: 
„(1) Ak tento alebo osobitný zákon neustanovuje inak, sudca vykonáva svoju funkciu v úradných miestnostiach súdu. Sudcovi môže predseda súdu na základe jeho žiadosti písomne povoliť, aby plnil svoje funkčné povinnosti v domácom prostredí, a to v rozsahu určenom zásadami prijatými súdnou radou po dohode s ministrom. O žiadosti sudcu je predseda súdu povinný rozhodnúť do 60 dní od jej podania; ak o žiadosti v tejto lehote nerozhodne, považuje sa za schválenú. Ak predseda súdu žiadosti sudcu nevyhovie, musí svoje rozhodnutie odôvodniť.“. 

51. Poznámka pod čiarou k odkazu 16 znie:
„16) Zákon č. 283/2002 Z. z. o cestovných náhradách v znení neskorších predpisov.“.

52. § 44 vrátane nadpisu znie: 

„§ 44
Náhrada výdavkov pri dočasnom pridelení a stáži

Sudca dočasne pridelený podľa § 12 a sudca vykonávajúci stáž podľa § 13 má nárok na náhradu výdavkov v rozsahu, ktorý ustanoví všeobecne záväzný právny predpis, ktorý vydá ministerstvo.“. 

53. V § 45 odsek 3 znie:
„(3) Sudcovi nevzniká nárok na dovolenku na zotavenie počas čerpania rodičovskej dovolenky. Sudcovi nevzniká nárok na dovolenku ani počas dočasného pozastavenia výkonu funkcie sudcu.“.

54. V § 46 ods. 3 sa za slovo „dovolenky“ vkladajú slová „alebo prerušiť jej čerpanie“. 

55. V § 50 ods. 3 sa slová „v rehabilitačných zariadeniach zriadených alebo spravovaných ministerstvom alebo v zmluvných rehabilitačných zariadeniach“ nahrádzajú slovami „v rehabilitačných zariadeniach zriadených alebo spravovaných ministerstvom, v zmluvných rehabilitačných zariadeniach alebo v rehabilitačných zariadeniach podľa výberu sudcu“. 

56. V § 50 ods. 4 sa bodka na konci nahrádza čiarkou a pripájajú sa tieto slová: „a to do výšky nákladov vynakladaných v súvislosti poskytovaním rehabilitácie a nákladov na pobyt v rehabilitačných zariadeniach zriadených alebo spravovaných ministerstvom.“.

57. Poznámka pod čiarou k odkazu 17 znie: 
„17) § 5 ods. 5 písm. g) zákona č. 595/2003 Z. z. o dani z príjmov v znení neskorších predpisov.“.

58. V § 56 ods. 3 sa slová „peňažná pomoc v materstve“ nahrádzajú slovami „materské18)“.

Poznámka pod čiarou k odkazu 18 znie: 
„18) § 48 zákona č. 461/2003 Z. z. o sociálnom poistení v znení neskorších predpisov.“.

59. V § 58 ods. 2 sa za slová „rodinným príslušníkom je manžel“ vkladajú slová „(§ 32 ods. 4)“. 

60. V § 62 písm. j) sa slová „podľa § 22 ods. 5“ nahrádzajú slovami „podľa § 22 ods. 9“.

61. § 62 sa dopĺňa písmenami k) až m), ktoré znejú:
„k) stáže sudcu podľa § 13, 
l) poverenia sudcu plnením úloh v orgáne Európskej únie podľa § 13a, 
m) prerušenia výkonu funkcie sudcu podľa § 24 ods. 1.“. 

62. § 63 a 64 sa vrátane nadpisu vypúšťajú. 

63. V § 66 ods. 1 sa vypúšťajú slová „ktorý mu patrí od prvého dňa mesiaca, v ktorom bol na najvyšší súd alebo Špeciálny súd pridelený alebo preložený.“.

64. V § 68 ods. 2 sa bodka nahrádza čiarkou a  na konci sa pripájajú tieto slová: „je dočasne pridelený na iný súd alebo vykonáva stáž sudcu.“.

65. V § 68 sa za odsek 2 vkladajú nové odseky 3 až 5, ktoré znejú: 
„(3) Funkčný príplatok za riadiacu činnosť nepatrí predsedovi súdu a podpredsedovi súdu, ak je dočasne pridelený na výkon funkcie na iný súd alebo vykonáva stáž sudcu.

(4) Funkčný príplatok podľa odseku 2 patrí podpredsedovi zastupujúcemu predsedu súdu alebo sudcovi poverenému zastupovaním predsedu súdu len v prípade, ak predseda súdu nevykonáva svoju funkciu po dlhší čas presahujúci šesť týždňov, a to od prvého dňa nasledujúceho po uplynutí šiestich týždňov zastupovania.

(5) Funkčný príplatok za riadiacu činnosť nepatrí predsedovi súdu, ak nevykonáva svoju funkciu po dlhší čas presahujúci šesť týždňov, a to od prvého dňa nasledujúceho po uplynutí šiestich týždňov.“.

Doterajší odsek 3 sa označuje ako odsek 6.

66. V § 69 ods. 1 sa v písmene e) vypúšťajú slová „a predsedovi grémia okresného súdu vo výške 2 000 Sk mesačne“. 

67. § 69 sa dopĺňa odsekom 3, ktorý znie: 
„(3) Funkčný príplatok za funkciu nepatrí predsedovi kolégia, ak je dočasne pridelený na výkon funkcie na iný súd alebo vykonáva stáž sudcu; počas jeho neprítomnosti patrí tento príplatok sudcovi, ktorý ho zastupuje.“.

68. V § 72 sa vypúšťa odsek 3. 

69. Doterajší text § 75 sa označuje ako odsek 1 a dopĺňa sa odsek 2, ktorý znie: 
„(2) Sudcovi, ktorý vykonáva činnosť školiteľa justičného čakateľa podľa § 149a ods. 5, patrí osobitný príplatok vo výške 1 000 Sk mesačne; ak vykonáva činnosť školiteľa viacerých justičných čakateľov, patrí mu za každého ďalšieho justičného čakateľa osobitný príplatok vo výške 500 Sk.“.

70. V § 77 odseky 1 a 2 znejú: 
„(1) Sudcovi patrí v každom polroku kalendárneho roka ďalší plat vo výške funkčného platu patriaceho za mesiac jún alebo za mesiac december, ak v príslušnom polroku do 30. júna a do 31. decembra
a)	vykonával funkciu sudcu aspoň 100 pracovných dní,
b)	osobitný vzťah sudcu k štátu trvá, to neplatí ak sudca zomrel po splnení podmienky podľa písmena a),
c)	nebolo mu uložené disciplinárne opatrenie za závažné disciplinárne previnenie. 

(2) Plat podľa odseku 1 je splatný vo výplatnom termíne určenom na výplatu platu za mesiac jún a za mesiac december. Sudcovi, ktorému bolo uložené disciplinárne opatrenie za závažné disciplinárne previnenie, zaniká nárok na ďalší plat v príslušnom kalendárnom polroku, v ktorom nadobudlo rozhodnutie o uložení disciplinárneho opatrenia za závažné disciplinárne previnenie právoplatnosť.“.

71. V § 77  sa odsek 3 dopĺňa písmenom f), ktoré znie: 
„f) dočasného pozastavenia výkonu funkcie podľa § 22, ak sudcovi vznikne nárok na doplatok rozdielu platu podľa § 22 ods. 9; ďalší plat sa v tomto prípade doplatí spolu s doplatkom rozdielu platu.“. 

72. § 79 vrátane nadpisu znie:

„§ 79
Odmena

(1) Sudcovi možno priznať odmenu
a)	pri dosiahnutí veku 50 rokov,
b)	za mimoriadne výsledky dosiahnuté pri včasnom, riadnom a plynulom prejednávaní a vybavovaní pridelených vecí,
c)	za splnenie osobitne významnej úlohy nad rozsah povinností vyplývajúcich mu z  § 30,
d)	za svedomité, riadne a včasné plnenie povinností orgánu riadenia a správy súdov,
e)	za splnenie mimoriadnej alebo osobitne významnej úlohy pri výkone stáže podľa § 13.

(2) Kritériá na priznávanie odmien podľa odseku 1 písm. b) a c) príjme sudcovská rada vždy na začiatku rozpočtového obdobia a zverejní ich.

(3) O priznaní odmeny podľa odseku 1 písm. a), b) alebo c) rozhodne predseda súdu na návrh sudcovskej rady alebo aj bez takéhoto návrhu po predchádzajúcom prerokovaní  v sudcovskej rade. Nevyhovenie návrhu na priznanie odmeny predseda súdu v sudcovskej rade odôvodní.

(4) O priznaní odmeny podľa odseku 3 predsedovi okresného súdu rozhodne predseda príslušného krajského súdu a o priznaní odmeny podľa odseku 3 predsedovi krajského súdu rozhodne minister spravodlivosti.

(5) O priznaní odmeny podľa odseku 1 písm. d) rozhodne minister spravodlivosti. O priznaní odmeny podľa odseku 1 písm. e) rozhodne orgán, ktorý rozhodol o stáži sudcu.“.

73. § 80 sa vrátane nadpisu vypúšťa.
74. V § 82 ods. 2 úvodná veta znie: „Do času započítateľnej praxe podľa odseku 1 sa započítava aj čas“.

75. V § 82 sa odsek 2 dopĺňa písmenom e), ktoré znie: 
„e) dočasného pozastavenia výkonu funkcie podľa § 22, ak sudcovi vznikne nárok na doplatok rozdielu platu podľa § 22 ods. 9.“.

76. § 83 vrátane nadpisu znie:

„§ 83
Priznanie základného platu a príplatku

(1) Sudcovi okresného súdu patrí základný plat odo dňa zloženia sľubu. Sudcovi krajského súdu, Špeciálneho súdu a najvyššieho súdu patrí základný plat odo dňa, v ktorom bol na krajský súd, Špeciálny súd a najvyšší súd preložený.

(2) Základný plat sudcu zaradeného do vyššieho platového stupňa patrí sudcovi od prvého dňa mesiaca nasledujúceho po dni, v ktorom nastala rozhodujúca skutočnosť na priznanie tohto platu; ak je týmto dňom prvý deň v mesiaci, už od tohto dňa.

(3) Funkčný príplatok a príplatky podľa § 72 a 73 patria sudcovi odo dňa, v ktorom nastala rozhodujúca skutočnosť na priznanie týchto príplatkov.“. 

77. V § 87 odsek 3 znie: 
„(3) Osobný úrad sudcu vyplatí sudcovi jeho splatný plat v prípade skončenia výkonu funkcie sudcu vo výplatnom termíne určenom na výplatu platu za príslušný kalendárny mesiac.“.

78. Poznámka pod čiarou k odkazu 21a znie: 
„21a) Napríklad opatrenie Ministerstva zahraničných vecí  Slovenskej republiky č. 110.312/2007 z 22. júna 2007, ktorým sa ustanovujú platové relácie (oznámenie č. 294/2007 Z. z.). 

79. V § 90 ods. 2 sa vypúšťa posledná veta.  

80. § 92 znie:

„§ 92

(1) Osobný úrad sudcu zabezpečuje ochranu osobných údajov podľa osobitného predpisu.14a) 

(2) Súdna rada zabezpečuje ochranu osobných údajov uvedených v majetkových priznaniach sudcov podľa osobitného predpisu.14a)“.   

81. Poznámka pod čiarou k odkazu 23 sa vypúšťa.

82. V § 93 ods. 1 sa bodka nahrádza čiarkou a na konci sa pripájajú slová „najviac však počas 30 dní v kalendárnom roku.“.

83. § 94 vrátane nadpisu znie: 

„§ 94
Príplatok k materskému

Ak sudcovi vznikne nárok na materské, patrí mu príplatok k materskému vo výške 45 % funkčného platu.“.

84. Poznámka pod čiarou k odkazu 24 znie: 
„24) Zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov.“. 

85. Poznámka pod čiarou k odkazu 25 znie: 
„25) Zákon č. 461/2003 Z. z. o sociálnom poistení v znení neskorších predpisov.“.

86. V § 102 sa vypúšťa odsek 2. 

Doterajší odsek 3 sa označuje ako odsek 2. 

87. V § 102 ods. 2 sa v prvej vete vypúšťajú slová „ustanovený do funkcie bez časového obmedzenia“ a v druhej vete sa vypúšťa slovo „takého“. 

88. § 104 znie: 

„§ 104

Za škodu spôsobenú rozhodnutím alebo nesprávnym úradným postupom súdu zodpovedá štát. Kedy môže štát vymáhať náhradu škody spôsobenej nezákonným rozhodnutím alebo nesprávnym úradným postupom od sudcu, ustanovuje osobitný predpis.26)

Poznámka pod čiarou k odkazu 26 znie: 
„26) Zákon č. 514/2003 Z. z. o zodpovednosti za škodu spôsobenú pri výkone verejnej moci a o zmene niektorých zákonov v znení neskorších predpisov.“.

89. Poznámka pod čiarou k odkazu 28 znie: 
„28) Napríklad zákon č. 543/2002 Z. z. o ochrane prírody a krajiny v znení neskorších predpisov.

90. Poznámka pod čiarou k odkazu 28aa znie: 
„28aa) § 42 zákona č. 757/2004 Z. z.“. 

91. V § 116 sa odsek 1 dopĺňa písmenom f), ktoré znie: 
„ f) prítomnosť na pracovisku pod vplyvom alkoholu, omamnej alebo psychotropnej látky, ak nejde o disciplinárne previnenie podľa ods. 3 písm. a).“.

92. V § 116 ods. 2 sa vypúšťa písmeno f). 

Doterajšie písmeno g) sa označuje ako písmeno f).

93. V § 116 ods. 3  písm. a) sa vypúšťajú slová „v priestoroch súdu“.
94. V § 118 odsek 1 znie: 
„(1) Disciplinárne previnenie a konanie podľa § 115 nemožno prejednať, ak od jeho spáchania uplynuli dva roky; disciplinárne previnenie, ktorého sa sudca dopustil tým, že neviedol súdne konanie bez zbytočných prieťahov, nemožno prejednať, ak od jeho spáchania uplynuli štyri roky.

95. V § 119 ods. 3 sa za slová „Sudcov disciplinárneho súdu“ dopĺňajú slová „a primeraný počet náhradníkov“.

96. V § 119 odsek 10 znie:
„(10) Disciplinárny senát prvého stupňa je trojčlenný, pričom dvaja členovia senátu musia byť sudcovia podľa odseku 4. Odvolací disciplinárny senát je päťčlenný, pričom traja členovia senátu musia byť sudcovia podľa odseku 4.“.   

97. V § 119 ods. 4 písm. b) sa na konci pripájajú slová „alebo trestné stíhanie,“

98. V § 119 ods. 5 posledná veta znie: „Sudca disciplinárneho súdu sa môže tejto funkcie vzdať.“.

99. V § 119 odsek 11 znie:
„(11) Sudca disciplinárneho súdu nemôže byť zaradený do disciplinárneho senátu počas dočasného pozastavenia výkonu funkcie sudcu, prerušenia výkonu funkcie sudcu, alebo ak sa proti nemu vedie trestné stíhanie alebo disciplinárne konanie.“. 

100. V § 119 sa odsek 12 dopĺňa písmenom e), ktoré znie: 
„e) vzdaním sa funkcie sudcu disciplinárneho súdu.“.

101. V § 120 ods. 1 sa vypúšťa druhá veta. 

102. V § 120 sa za odsek 2 vkladajú nové odseky 3 a 4, ktoré znejú: 
„(3) Orgán činný v trestnom konaní alebo orgán oprávnený na prejednávanie priestupkov  alebo iného konania, ktoré môže byť postihnuté sankciami podľa osobitných predpisov,28)  ktorý zistí takéto konanie sudcu, odovzdá alebo postúpi vec 
a)	predsedovi krajského súdu, v obvode ktorého sudca vykonáva svoju funkciu,
b)	predsedovi Špeciálneho súdu, ak ide o sudcu Špeciálneho súdu,
c)	predsedovi najvyššieho súdu, ak ide o sudcu najvyššieho súdu,
d)	súdnej rade, ak ide predsedov súdov podľa písmen a) a b). 

(4) Predsedovia súdov alebo súdna rada, ktorým bola odovzdaná alebo postúpená vec podľa odseku 3, môžu sami prejednať vec najneskôr do 60 dní od jej odovzdania alebo postúpenia, ak ide o konanie sudcu, ktoré nevykazuje znaky disciplinárneho previnenia podľa § 116, pritom môžu uložiť sudcovi sankciu podľa § 117 ods. 3 písm. a) alebo b); inak v rovnakej lehote podajú návrh na začatie disciplinárneho konania. Návrh na začatie disciplinárneho konania podajú aj vtedy, ak sudca nesúhlasí s uloženou sankciou.“. 

Doterajšie odseky 3 až 7 sa označujú ako odseky 5 až 9. 

103. Poznámka pod čiarou k odkazu 29 znie: 
„29) § 251 a nasl. Občianskeho súdneho poriadku, zákon č. 233/1995 Z. z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov v znení neskorších predpisov.“.

104. V § 134 ods. 1 sa slová „sa zahladzuje“ nahrádzajú slovami „zahladí súdna rada na návrh sudcu“.

105. V § 134 ods. 2 sa slová „sa zahladzuje“ nahrádzajú slovami „zahladí súdna rada na návrh sudcu“.

106. § 137 sa vypúšťa.

107. Za piatu časť sa vkladá nová šiesta časť, ktorá vrátane nadpisu znie: 

„Šiesta časť
Osobitné ustanovenia o justičných čakateľoch

§ 149a

(1) Prípravná prax justičného čakateľa sa začína jeho prijatím do prípravnej štátnej služby predsedom príslušného krajského súdu alebo Vyššieho vojenského súdu po absolvovaní výberového konania.

(2) Do prípravnej praxe justičného čakateľa možno prijať len toho, kto spĺňa predpoklady na funkciu sudcu podľa § 5 ods. 1 písm. b) až e). Justičným čakateľom na vojenskom súde sa môže stať len profesionálny vojak.

(3) Prípravná prax justičného čakateľa trvá tri roky. Účelom prípravnej praxe je odborne pripraviť justičného čakateľa na výkon funkcie sudcu. 
 
(4) Justičný čakateľ vykonáva prípravnú prax na súde. Za výkon prípravnej praxe justičného čakateľa sa považuje aj účasť justičného čakateľa na vzdelávacích podujatiach zabezpečovaných Justičnou akadémiou. 
 
(5) Predseda súdu, na ktorom justičný čakateľ vykonáva prípravnú prax, prideľuje justičnému čakateľovi školiteľa spomedzi sudcov tohto súdu.

§ 149b
 
(1) Justičný čakateľ je oprávnený vykonávať úkony podľa osobitného zákona32a) okrem konania a rozhodovania vo veci samej.
 
(2) Justičný čakateľ je povinný, a to aj po skončení prípravnej praxe, zachovávať mlčanlivosť o veciach, o ktorých sa dozvedel pri výkone svojej činnosti, v rovnakom rozsahu ako sudca. Zbaviť tejto povinnosti ho môže príslušný predseda krajského súdu alebo predseda Vyššieho vojenského súdu.
 
(3) Platové pomery justičného čakateľa ustanovuje osobitný zákon.32b)

§ 149c
 
(1) Po skončení prípravnej praxe, najneskôr do šiestich mesiacov od jej skončenia, je justičný čakateľ povinný vykonať odbornú justičnú skúšku, okrem prípadu, keď odbornú justičnú skúšku už úspešne vykonal v minulosti. 

(2) Po skončení prípravnej praxe vykonáva justičný čakateľ naďalej funkciu justičného čakateľa v stálej štátnej službe do času, kým bude vymenovaný do funkcie sudcu na voľné miesto sudcu.7) Justičný čakateľ sa v stálej štátnej službe ďalej odborne pripravuje na výkon funkcie sudcu.
 
(3) Justičný čakateľ môže po úspešnom vykonaní odbornej justičnej skúšky konať a rozhodovať o tých istých veciach ako vyšší súdny úradník podľa osobitného zákona.32a)“. 

Poznámky pod čiarou k odkazom 32a a 32b znejú:
„32a) Zákon č. 549/2003 Z. z. o súdnych úradníkoch v znení neskorších predpisov.
32b) Zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov.“. 

Doterajšia šiesta časť sa označuje ako siedma časť. 

108. Za § 151i sa vkladajú § 151j až § 151m, ktoré vrátane nadpisu znejú: 

„Prechodné ustanovenia k úpravám účinným od 1. januára 2009

§ 151j

(1) Ak sa proti sudcovi viedlo disciplinárne konanie podľa doterajších predpisov a z toho dôvodu mu nevznikol nárok na ďalší plat, má nárok na jeho doplatenie, a to v rozsahu, ktorý by mu bol inak patril v príslušnom kalendárnom polroku podľa predpisov účinných do 31. decembra 2008. To neplatí v prípade ďalšieho platu, na ktorý mu nevznikol nárok v príslušnom kalendárnom polroku z dôvodu, že mu v tomto konaní bolo právoplatne uložené disciplinárne opatrenie za závažné disciplinárne previnenie.

(2) Plat podľa odseku 1 je splatný v najbližšom výplatnom termíne nasledujúcom po účinnosti tohto zákona.

§ 151k

Sudcovia disciplinárnych súdov a predsedovia senátov disciplinárnych súdov zvolení podľa doterajších predpisov sa považujú za ustanovených do funkcie sudcov disciplinárnych súdov a predsedov senátov disciplinárnych súdov podľa tohto zákona.

§ 151l

Stáž sudcu podľa § 13 vykonávaná k 31. decembru 2008 sa skončí najneskôr 31. decembra 2012.

§ 151m

(1) Minister môže na žiadosť justičného čakateľa započítať do prípravnej praxe justičného čakateľa 
a)	najviac v rozsahu dvoch rokov činnosť vyššieho súdneho úradníka, ktorú začal vykonávať v stálej štátnej službe najneskôr do 31. decembra 2008, ak justičný čakateľ získal počas jej trvania skúsenosti potrebné na výkon funkcie sudcu,
b)	výkon funkcie sudcu, ak justičný čakateľ vykonával funkciu sudcu; to neplatí ak funkcia sudcu zanikla podľa § 18 ods. 1.
 
(2) U justičného čakateľa vojenských súdov sa započítanie podľa odseku 1 vykoná po dohode s ministrom obrany.“. 

Čl. III

Zákon č. 514/2003 Z. z. o zodpovednosti za škodu spôsobenú pri výkone verejnej moci a o zmene a doplnení niektorých zákonov v znení zákona č. 215/2007 Z. z. sa mení a dopĺňa takto: 

1. § 17 sa dopĺňa odsekmi 3 až 5, ktoré znejú:
„(3) Výška nemajetkovej ujmy v peniazoch podľa odseku 2 sa určuje s prihliadnutím najmä na
a) osobu poškodeného, jeho doterajší život a prostredie, v ktorom žije a pracuje,
b) závažnosť vzniknutej ujmy a na okolnosti, za ktorých k nej došlo,
c) závažnosť následkov, ktoré vznikli poškodenému v súkromnom živote,
d) závažnosť následkov, ktoré vznikli poškodenému v spoločenskom uplatnení. 

(4) Výška nemajetkovej ujmy spôsobenej rozhodnutiami uvedenými v § 7 a § 8 je najmenej jedna tridsatina priemernej nominálnej mesačnej mzdy zamestnanca v hospodárstve Slovenskej republiky za predchádzajúci kalendárny rok, a to za každý, aj začatý, deň pozbavenia osobnej slobody. 

(5) V žiadosti o predbežné prerokovanie nároku a pri uplatnení nároku na súde je poškodený povinný uviesť požadovanú výšku úhrady podľa odsekov 1 a 2.“. 

2. V § 22 ods. 1 písmeno a) znie: 
„a) od verejnoprávnej inštitúcie, záujmovej samosprávy alebo štátneho orgánu, ktorý vydal nezákonné rozhodnutie alebo sa podieľal na nesprávnom úradnom postupe,“. 

3. V § 22 odsek 2 znie: 
„(2) Ak štát uhradí náhradu škody, ktorá bola spôsobená sudcom a previnenie sudcu bolo zistené v disciplinárnom konaní alebo v trestnom konaní, požaduje od sudcu regresnú náhradu 
a)	v celej výške, ak ide o úmyselné konanie sudcu,
b)	vo výške podľa osobitného predpisu,10a) ak ide o nedbanlivostné konanie sudcu.“. 

Poznámka pod čiarou k odkazu 10a znie: 
„10a) § 105 ods. 2 zákona č. 385/2000 Z. z. o sudcoch a prísediacich a o zmene a doplnení niektorých zákonov.“.  

4. V § 22 ods. 3 sa slová „Fyzické osoby a právnické osoby“ nahrádzajú slovami „Fyzické osoby, právnické osoby, verejnoprávne inštitúcie, záujmová samospráva, štátne orgány a územná samospráva“ a za slovo „zamestnancom“ sa vkladá čiarka a pripájajú sa tieto slová: „ak škoda bola spôsobená ich zavinením,“.  

5. § 25 sa dopĺňa odsekom 4, ktorý znie: 
„(4) Spory vzniknuté z právnych vzťahov upravených týmto zákonom rozhodujú súdy, ak osobitný zákon neustanovuje inak.“. 

6. Za § 27 sa vkladá § 27a, ktorý vrátane nadpisu znie: 

„§ 27a
Prechodné ustanovenia v úpravám účinným od 1. januára 2009

(1) Zodpovednosť za škodu podľa tohto zákona sa vzťahuje na škodu spôsobenú rozhodnutiami, ktoré boli vydané odo dňa nadobudnutia účinnosti tohto zákona a na škodu spôsobenú nesprávnym úradným postupom odo dňa nadobudnutia účinnosti tohto zákona. 

(2) Zodpovednosť za škodu spôsobenú rozhodnutiami, ktoré boli vydané pred nadobudnutím účinnosti tohto zákona a za škodu spôsobenú nesprávnym úradným postupom pred nadobudnutím účinnosti tohto zákona, sa spravuje doterajšími predpismi. 

(3) Ak štát uhradí náhradu škody spôsobenú nezákonným rozhodnutím alebo nesprávnym úradným postupom pred nadobudnutím účinnosti tohto zákona, požaduje regresnú náhradu od povinných osôb podľa tohto zákona.“. 

Čl. IV

Zákon č. 549/2003 Z. z. o súdnych úradníkoch v znení zákona č. 757/2004 Z. z. sa mení a dopĺňa takto: 

1. V § 5 sa vypúšťa písmeno i).

2. V § 10 sa odsek 2 dopĺňa písmenami e) a f), ktoré znejú:
„e) v konaní o výkon rozhodnutia súdnych pohľadávok podľa osobitného predpisu9), 
f) v exekučnom konaní podľa osobitného predpisu8) v rozsahu výkonu rozhodnutia súdnych pohľadávok podľa osobitného predpisu9) okrem:
1. schválenia príklepu súdom,
2. rozvrhu výťažku.“.

3. § 13 až 20 sa vypúšťajú.

4. § 22 sa vypúšťa. 

5. V § 24 sa vypúšťa odsek 4.
6. Za § 24 sa vkladá § 24a, ktorý vrátane nadpisu znie: 

„§ 24a
Prechodné ustanovenia k úpravám účinným od 1. januára 2009

(1) Vyšší súdny úradník, ktorý bol vymenovaný do stálej štátnej služby najneskôr do 31. decembra 2008 a ktorý získal vysokoškolské vzdelanie druhého stupňa v študijnom odbore právo na vysokej škole v Slovenskej republike alebo má uznaný doklad o vysokoškolskom právnickom vzdelaní druhého stupňa vydaný zahraničnou vysokou školou, vykonával funkciu vyššieho súdneho úradníka najmenej tri roky a dosiahol vek najmenej 30 rokov, má nárok vykonať odbornú justičnú skúšku.15)

(2) Žiadosť o vykonanie odbornej justičnej skúšky a žiadosť o vykonanie opravnej skúšky predkladá vyšší súdny úradník prostredníctvom predsedu krajského súdu ministrovi spravodlivosti.15)

(3) Do výkonu funkcie vyššieho súdneho úradníka sa nezapočítava čas materskej a rodičovskej dovolenky, poskytnuté služobné voľno, za ktoré nepatrí štátnemu zamestnancovi plat štátneho zamestnanca a pracovná neschopnosť trvajúca dlhšie ako jeden mesiac.“. 

Čl. V

Zákon č. 550/2003 Z. z. o probačných a mediačných úradníkoch sa mení a dopĺňa takto: 

1. V § 2 ods. 1 štvrtý bod znie: 
„4. pomáhanie obvinenému v priebehu skúšobnej doby a počas kontroly výkonu trestov nespojených s odňatím slobody, aby viedol riadny život a vyhovel podmienkam, ktoré mu boli uložené rozhodnutím prokurátora alebo súdu v trestnom konaní,“. 

2. Poznámka pod čiarou k odkazu 2 znie: 
„2) Trestný poriadok.“. 

3. V § 3 ods. 2 prvá veta znie: „Probačný a mediačný úradník na základe rozvrhu práce uskutočňuje v rámci svojej pôsobnosti úkony na základe rovnopisu právoplatného rozhodnutia súdu, z ktorého vyplýva povinnosť vykonať probáciu, alebo na základe písomného pokynu predsedu senátu, samosudcu a v prípravnom konaní prokurátora.“.

4. V § 3 ods. 4 sa slová „Policajný orgán, vyšetrovateľ a prokurátor3)“ nahrádzajú slovami „Orgány činné v trestnom konaní3)“. 

Poznámka pod čiarou k odkazu 3 znie: 
„3) § 10 ods. 1 Trestného poriadku.“. 

5. Poznámka pod čiarou k odkazu 4 znie: 
„4) § 454 až 460 Trestného poriadku.“ 

6. V § 4 ods. 2 druhá veta znie: „Právnické osoby a fyzické osoby sú povinné bez zbytočného odkladu žiadosti probačného a mediačného úradníka vyhovieť, ak disponujú požadovanými údajmi.“. 

7. V § 7 ods. 1 sa slová „policajnému orgánu, vyšetrovateľovi, prokurátorovi“ nahrádzajú slovami „orgánom činným v trestnom konaní3)“. 

8. Poznámka pod čiarou k odkazu 10 znie: 
„10) § 340 a 341 Trestného zákona.“. 

Čl. VI

Zákon č. 371/20074 Z. z. o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov v znení zákona č. 428/2004 Z. z., zákona č. 757/2004 Z. z. a zákona č. 511/2007 Z. z. sa dopĺňa takto: 

1. Za § 14 sa vkladá § 14a, ktorý vrátane nadpisu znie: 

„§ 14a
Súd s agendou starostlivosti o maloletých

(1) Na konanie vo veciach vrátenia maloletého dieťaťa, ktoré bolo neoprávnene premiestnené alebo zadržané, je príslušný Okresný súd Bratislava I; jeho obvodom je celé územie Slovenskej republiky. 

(2) Na konanie o opravných prostriedkoch vo veciach podľa odseku 1 je príslušný Krajský súd v Bratislave.“. 

2. Za § 18f sa vkladá § 18g, ktorý vrátane nadpisu znie: 

„§ 18g
Prechodné ustanovenia
k úpravám účinným od 1. januára 2009

V konaní, ktoré sa začalo pred nadobudnutím účinnosti tohto zákona na vecne príslušnom súde podľa doterajších predpisov, pokračuje tento súd.“. 

Čl. VII

Tento zákon nadobúda účinnosť 1. januára 2009.